《题李唐雪山游骑图歌》
明代·胡应麟

阴崖冻雪霾乱石，谁其画者李唐笔。万仞寒山挂崒嵂，恍见当时大斧劈。

何人布裘裹竹笠，款段婆娑入高壁。后有苍头挈双屐，太华路南望咫尺。

欲陟其巅叩拘翼，帝座罘罳俨呼吸。十二琼楼众仙集，鹤氅缤纷互长揖。

白昼乘风绕八极，我欲从之路昏黑。未满丹台谪来籍，策蹇言归故井邑，灞陵桥头句堪觅。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。